  Туспуктэм: vk.com (Национальная библиотека Удмуртской Республики) Наталия Сильвестрова 21-тӥ толсуре Удмуртиысь Йӧскалык лыдӟиськонниын Эгра ёрослэн литератураезлэн нуналъёссылы йылпумъянъёс лэсьтӥзы. Куноос понна узыр программа радъяськиз: соос ёрослэн литератураеныз, гожъяськисьёсыныз но оглом лулчеберетэныз тодматскизы. Ужрадэ ивортодэтъя «Удмуртия» агентстволэн корреспондентэз вуылӥз. Эгра ёрос Удмуртилэн литературая шоркарез 2023-тӥ арын Йӧскалык библиотекалэн «Удмурт Элькунысь муниципал кылдытэтъёслэн литератураоссылэн нуналъёссы» программаезъя луиз. « Бадӟым дан усиз быдэс элькунмес Эграысь авторъёслэн талантэнызы тодматыны, соосын гожтэм чуръёслэсь чеберлыксэ возьматыны. <…> Со улсын ёросын уж улӟиз, адямиос тросгес но мыло-кыдо гожъяськыны кутскизы » Марина Кузнецова, Эгра ёрос лыдӟиськоннилэн тодос но методика ёзэтэныз кивалтӥсь Эгра ёрос аслаз дано адямиосыныз тодмо. Трос гинэ удмурт азьветлӥсьёс отын вордскемын. Эграысь классикъёс но, туала гожъяськисъёс котыр ласянь адӟымон луо.  « Эгра ёросысь потэмын Кедра Митрей - со нырысетӥ романлэн авторез, удмурт литература инъясьёс пӧлын. Отысь потэмын Афанасий Лужанин, кудӥз удмурт кылын басняос нырысетӥос пӧлын гожъяны кутскиз. Отысь потэмын Генрих Перевощиков, кудӥз «Йыбыртты музъемлы» тетралогия гожтӥз. Отысь выжыосыз потэмын Татьяна Черновалэн, удмурт поэтесса, кудӥз нырысетӥез кутэмын Россиысь писательёслэн огазеяськоназы » Татьяна Никоваева, Йӧскалык лыдӟиськоннилэн йӧскалык но шаертодон литературая но библиографияя ёзэтэныз кивалтӥсь Быдэс ар ӵоже элькунын Эгра ёрос литературалы сӥзем пӧртэм ужрадъёс, вожвылъяськонъёс, удмурт но ӟуч кылъёсын гожъяськись писательёсын но поэтъёсын пумиськонъёс, творческой ӝытъёс, акциос радъяськизы, кӧня ке книга потӥз. Адямиос литератураез но оглом ёрос лулчеберетэз пӧртэм сямен чакланы быгатӥзы. « Бугырске дышетскись калыклэн но, огшоры калыклэн но тунсыкъяськонэз одӥг ёрослэн литератураеныз но отысь потэм нимъёсын. Ёрос быдэсак кужымзэ сётэ литературазэ вӧлмытон понна, выльысь яке мукет ласянь сое адӟытон понна » Татьяна Никоваева, Йӧскалык лыдӟиськоннилэн йӧскалык но шаертодон литературая но библиографияя ёзэтэныз кивалтӥсь Эгра ёрос литературалэсь нуналъёссэ ворсан улсын Йӧскалык лыдӟетъюртын радъям адӟытонын ёросысь гожъяськисьёслэн ужъёсынызы тодматскыны луиз. Озьы ик ёросысь кибашлыос чеберлыко арбериоссэс ярмаркае поттӥзы, удмурт дӥсьёсын мода возьматӥзы. Куноосты Лӧпшо Педунь кырӟанъёсын пумитаз, соосын удмурт шудонъёс ортчытӥз. Нылпиос понна мастер-классъёс но квестъёс радъяськизы. Квартирникын калыкез ёросысь егит кырӟасьёс но крезьгурасьёс шулдыртӥзы. Литератураен мур тунсыкъяськисьёс лекциос кылӟиськыны быгатӥзы. Алексей Лекомцевен, Алексей Даниловен, Елизавета Лекомцеваен, Татьяна Черноваен творческой пумиськон ортчиз. Пӧртэм арлыдъем адямиос асьсэлы тунсыко луись ӧр шедьтӥзы. Эгра ёрос литературалэсь нуналъёссэ ворсан сӥё-дано ужрадын ёросысь тодмо кылбурчиослэн но гожъяськисьёслэн ужъёссы чузъяськизы. Куноослы Эграысь коллективъёс мылкыд сётӥзы. Литературалэсь нуналъёссэ 2024-тӥ арын ортчытыны эстафетаез Ува ёрослы сётӥзы   Фото: Наталия Сильвестрова Тодэ вайытом, 2022-тӥ арын Удмуртилнэ литературая шоркарез Дэри ёрос вал.  Тегъёс: Литература Лулчеберет Эгра Ува Удмуртия  